
ה כ נ ס ת

מסקנות 

ועדת העבודה הרווחה והבריאות

בעקבות החלטה על דיון מהיר
הכנסת העשרים                                                                                           כ"ג בסיוון התשע"ו
מושב  שני                                                                                                            29   ביוני   2016
בנושא: סכנת סגירה של בתי אבות סיעודיים עקב אי-עמידה בתוכנית חדשה של משרד הבריאות ומחסור בעובדים סיעודיים בבתי אבות
של חברי הכנסת: יעקב פרי, מירב בן ארי, יהודה גליק, איציק שמולי,  

טלב אבו עראר ומשה גפני
ביום כ"ח באייר התשע"ו, 5 ביוני 2016, החליטו יושב-ראש הכנסת והסגנים להעביר לדיון מהיר בוועדת העבודה, הרווחה והבריאות את הצעותיהם של חברי הכנסת יעקב פרי, מירב בן ארי, יהודה גליק, איציק שמולי, טלב אבו עראר ומשה גפני בנושא: סכנת סגירה של בתי אבות סיעודיים עקב אי-עמידה בתוכנית חדשה של משרד הבריאות ומחסור בעובדים סיעודיים בבתי אבות.
ביום כ"ג בסיוון התשע"ו, 29 ביוני 2016, התנהל דיון בנושא בוועדה בראשות חברת הכנסת טלי פלוסקוב, שמילאה את מקומו של יושב-ראש הוועדה. 

בדיון השתתפו נציגי משרד הבריאות, משרד הרווחה והשירותים החברתיים, המוסד לביטוח לאומי, המרכז לשלטון מקומי, ההסתדרות הרפואית, א.ב.א – איגוד בתי אבות ודיור מוגן בישראל, מכון ברוקדייל ומוזמנים אחרים.
הוועדה נדרשה לקיים דיון מהיר בתוכנית חדשה של משרד הבריאות לשינוי תקני הבינוי לשם שיפור התנאים הפיזיים במוסדות האשפוז הגריאטרי. התוכנית תיכנס לתוקף ב-1 בינואר 2017. הוועדה שמעה כי לא כל בתי האבות נערכו לתוכנית מבחינה טכנית, ואלו שלא נערכו עומדים בפני סכנת סגירה. קשישים רבים עלולים להישאר ללא קורת גג אם ייסגרו.
מר רון עוזרי, יושב-ראש א.ב.א – איגוד בתי אבות ודיור מוגן בישראל, אמר בדיון: "אני מסכים שצריך לשפץ ולשדרג את בתי האבות על פי אמות המידה שמציב משרד הבריאות ולשפר את התנאים הפיזיים של המוסדות, אך הבעיה היא בעיה מערכתית ומורכבת יותר. אי-אפשר שמצד אחד משרד הבריאות ידרוש לשפץ את המוסדות ומהצד השני הזרוע המממנת תיעדר מהתמונה. התעריף שמשרד הבריאות נותן לא מכסה את ההוצאות הקיימות, שלא לדבר על הדרישה לשיפוצים". עוד הוסיף כי יזמים לא יסכימו להשקיע בבניית בתי אבות אם לא יחזירו את ההון שהשקיעו לכל הפחות. לדבריו, באזורים מסוימים יש מחסור גדול במיטות. "לוקח עשר שנים לבנות בית אבות ועוד חמש שנים לבנות מיטה. בעוד שלוש שנים נמצא עצמנו שקשיש ממתין למיטה למעלה משנה".
מר זוהר יפה, מנהל מוסד סיעודי בנתניה, סיפר לוועדה כי במוסד עובדים 180 עובדים על 220 חולים והתשלום לשעה הוא 28 ש"ח. "העובדים עובדים משמרות כפולות, כ-260 שעות בחודש, כדי לקיים את משפחתם", הוסיף. המוסד פועל משנות ה-80, ובשנה שעברה זכה בציון לשבח על שירות לקשישים על פי כל אמות המידה שהציב משרד הבריאות. לטענת מר יפה, עלות שיפוץ המוסד היא מיליוני שקלים, והם לא יוכלו לסיים השיפוץ עד תחילת שנת 2017.   
ד"ר פנחס ברקמן, מנהל המחלקה לשירותים מוסדיים במשרד הבריאות, דיווח לוועדה כי כבר לפני תשע שנים החליטה ועדת הפרויקטים של משרד הבריאות על עדכון אמות המידה לפרוגרמה החדשה שמיועדת לקשישים. במשך כשנתיים התנהלו דיונים משותפים עם נציגי המוסדות ועם א.ב.א, וכבר לפני כשבע שנים פורסמה פרוגרמה מינימלית לשיפוץ המוסדות (הפרוגרמה הקיימת להקמת מוסד חדש מחייבת סטנדרטים גבוהים הרבה יותר). "כבר בשנת 2009 פורסמו התקנות שעל המוסדות לעמוד בהן, וזאת עד לתאריך 31 בדצמבר 2016. משרד הבריאות אפשר שבע שנות התארגנות. מתוך 340 מוסדות, רק כ-20 מוסדות לא עמדו בסטנדרטים. כ-70% מהמוסדות כבר החלו בשיפוץ הבתים", אמר ד"ר בקמן. ד"ר ברקמן התחייב לפני הוועדה כי לכל קשיש יימצא פתרון: "מתוכננות כ-7,000 מיטות חדשות. מספר המיטות במוסדות שיקבלו הנחיה להפסקת אשפוז יעמוד על 1,000–2,000 מיטות. משרד הבריאות לא יסגור שום מוסד, אלא הקשישים יופנו למוסדות אחרים עם תנאי מחיה משופרים, והמוסדות לא יוכלו לקבל חולים חדשים עד להשלמת השיפוץ. צו הפסקת אשפוז יוצא רק לקשיש שיימצא לו מקום אלטרנטיבי ומראש".
מר עוזי קרן, הממונה על תקציב ותשתיות אגף לשעת חירום במשרד הבריאות, הוסיף כי משרד הבריאות הקים לפני כשנתיים ועדת חריגים שבאפשרותה להפעיל שיקול דעת ולדחות את מועד השיפוץ לפי אזור גאוגרפי ולפי מספר המיטות הקיים באזור. הוא הוסיף כי מוסד שכבר החל בשיפוץ או שיגיש תוכניות שיפוץ למשרד ועומד לפני התחלת תהליך השיפוץ – לא ייסגר.
להלן סיכום הישיבה והמלצות הוועדה:
1. הוועדה מעמידה מעל הכול את רווחתם וטובתם של הקשישים ומדגישה כי עליהם לחיות בתנאים פיזיים ראויים.

2. הוועדה מבקשת ממשרד הבריאות לשוב ולשבת עם א.ב.א – איגוד בתי אבות ודיור מוגן בישראל ולמצוא פתרון ל-20 המוסדות שטרם הגישו תוכנית לשיפוץ המבנה, כדי שיתחילו את השיפוץ או לכל הפוחת יגישו תוכנית עד מועד כניסת הרפורמה לתוקף.
3. הוועדה התרשמה שמשרד הבריאות נהג גמישות בשיקול הדעת באמצעות ועדת החריגים, ומבקשת מהמשרד להמשיך לנהוג כך כדי למנוע סגירת עסקים ופיטורי עובדים.
המסקנות הונחו על שולחן הכנסת ביום: 

